 Na SAMMY WAWERU  KAMANDA wa Kikosi cha Kukabiliana na Ghasia Nchini (GSU), Douglas Kanja aliapishwa mnamo Alhamisi kama Naibu Inspekta Jenerali mpya wa Polisi, DIG, askari wa kawaida (KPS). Bw Kanja alilishwa kiapo katika mahakama ya upeo, katika hafla iliyoongozwa na Jaji Mkuu, CJ, Martha Koome. Inspekta Jenerali Mkuu wa Polisi, IG Japhet Koome, naibu wake kutoka kitengo cha askari tawala DIG Noor Gabow na Mkurugenzi Mkuu Idara ya Upelelezi wa Jinai na Uhalifu (DCI) Bw Mohamed Amin pia walihudhuria. “Ninaapa kuheshimu Katiba, na kutii sheria za askari na kuhudumia taifa kwa uaminifu,” Bw Kanja akaapa. Afisa huyo alikuwa miongoni mwa majina matatu yaliyowasilishwa kwa Rais William Ruto na Tume ya Huduma za Polisi Nchini (NPSC) kuteuliwa kwa wadhifa huo, baada ya zoezi la kuhojiwa na mchujo kukamilika. Kanja amemrithi Edward Njoroge Mbugua aliyestaafu mwezi uliopita, Machi, baada ya kuhudumia idara ya polisi kwa muda wa miaka 46. Kabla kutangazwa kuteuliwa Jumatano na Rais Ruto, alikuwa amehudumu kama kamanda wa GSU tangu 2018. Kanja pia amewahi kuhudumu kama naibu kamanda huduma za uwanja ndege, kitengo cha polisi miongoni mwa nafasi zingine katika idara ya polisi. Amewahi kuongoza mseto wa oparesheni, kama vile ‘Rejesha Amani’ eneo la Marsabit na Isiolo, na ‘Fagia Msitu’ katika Msitu wa Boni. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  